559/2020

Útdráttur

X kærði úrskurð héraðsdóms þar sem hafnað var kröfu hans um að L yrði gert að aflétta haldi á nánar tilgreindri bifreið. Í úrskurði Landsréttar kom fram að þegar litið væri til þess að umfang gagna sem L hefði haft til rannsóknar væri ekki mikið og til þess að forræði X yfir eignum hans hefði verið skert þætti aðfinnsluverður sá tími sem hefði liðið frá því rannsókn hófst og þar til skýrsla var tekin af X. Hins vegar mátti ráða af gögnum málsins að rannsókn stæði yfir og væru frekari tafir ekki fyrirsjáanlegar. Var því ekki talið að slíkur dráttur hefði orðið á rannsókn málsins að til greina kæmi að fella haldlagningu bifreiðarinnar úr gildi. Var hinn kærði úrskurður því staðfestur.

Úrskurður Landsréttar

Landsréttardómararnir A-kvk-nf E-kvk-nf, Á-kk-nf H-kk-nf og D-kk-nf Þ-kk-nf B-kk-nf kveða upp úrskurð í máli þessu.

Málsmeðferð og dómkröfur aðila

1 Varnaraðili skaut málinu til Landsréttar með kæru 3. október 2020, sem barst réttinum ásamt kærumálsgögnum 5. október 2020. Kærður er úrskurður Héraðsdóms Reykjaness 1. október 2020 í málinu nr. R[…]/2020 þar sem hafnað var kröfu varnaraðila um að sóknaraðila yrði gert að aflétta haldi á bifreiðinni SMF15. Kæruheimild er í glið 1. mgr. 192. gr. laga nr. 88/2008 um meðferð sakamála.

2 Sóknaraðili krefst staðfestingar hins kærða úrskurðar.

3 Varnaraðili krefst þess að haldlagningu bifreiðarinnar […] verði aflétt.

Niðurstaða

4 Málsatvikum er lýst í hinum kærða úrskurði. Eins og þar greinir lagði lögregla hald á umrædda bifreið í þágu rannsóknar máls þar sem varnaraðili var grunaður um húsbrot og hótanir. Í kjölfarið hófst sjálfstæð rannsókn á mögulegu peningaþvætti varnaraðila og hefur sóknaraðili neitað að aflétta haldi á bifreiðinni með vísan til þess að skilyrði 1. mgr. 68. gr. laga nr. 88/2008 séu uppfyllt, en þar segir meðal annars að leggja skuli hald á muni ef ætla megi að þeir hafi sönnunargildi í sakamáli, að þeirra hafi verið aflað á refsiverðan hátt eða að þeir kunni að verða gerðir upptækir. Byggir varnaraðili einkum á því að aflétta beri haldi þar sem óhóflegur dráttur hafi verið á rannsókn málsins.

5 Samkvæmt 1. mgr. 70. gr. stjórnarskrárinnar ber öllum réttur til að fá úrlausn um ákæru á hendur sér um refsiverða háttsemi með réttlátri málsmeðferð innan hæfilegs tíma fyrir óháðum og óhlutdrægum dómstóli, sbr. einnig 1. mgr. 6. gr. mannréttindasáttmála Evrópu. Þá er í 2. mgr. 53. gr. laga nr. 88/2008 kveðið á um skyldu þess sem rannsakar sakamál að hraða málsmeðferð eftir því sem kostur er. Sérstök þörf er á að málsmeðferð sé hraðað þegar sakborningur sætir þvingunaraðgerðum eða öðrum íþyngjandi aðgerðum sem takmarka frelsi hans eða forræði yfir eignum sínum, en þeir sem annast rannsókn sakamáls skulu gæta þess að mönnum verði ekki gert meira tjón, óhagræði eða miski en óhjákvæmilegt er eftir því sem á stendur, sbr. 3. mgr. 53. gr. laga nr. 88/2008.

6 Rannsókn þessa máls hófst 16. mars 2020. Með úrskurði héraðsdóms Reykjaness 20. mars 2020 var fjármálastofnunum gert að láta sóknaraðila í té upplýsingar um banka og kortaviðskipti varnaraðila. Í málinu liggur fyrir greining á þeim gögnum dagsett 10. september 2020, en tekin var skýrsla af varnaraðila 11. september sama ár. Þegar litið er til þess að umfang gagna um fjármál varnaraðila, sem sóknaraðili hefur haft til rannsóknar, er ekki mikið og til þess að forræði varnaraðila yfir eignum hans hefur verið skert þykir aðfinnsluverður sá tími sem leið frá því rannsókn hófst og þar til skýrsla var tekin af varnaraðila. Hins vegar má ráða af gögnum málsins að rannsókn þess standi nú yfir og eru frekari tafir ekki fyrirsjáanlegar. Verður því ekki talið að slíkur dráttur hafi orðið á rannsókn málsins að til greina komi að fella framangreinda haldlagningu úr gildi. Að þessu gættu, en að öðru leyti með vísan til forsendna hins kærða úrskurðar verður hann staðfestur.

Úrskurðarorð:

Hinn kærði úrskurður er staðfestur.